還楊遂蜀中集
作者：王禹偁
朝代：宋

paragraphs: 上玄茫昧胡爲乎，施設吾道生吾徒。
否多泰少是天意，生有述作死不虛。
聖人憂患方演易，賢者窮愁始著書。
盡令富貴陷逸樂，蠢蠢戢戢如鷄豬。
泯然無物作時瑞，誰識鳳皇與騶虞。
經史子集燦今古，粉繪帝道張皇謨。
一言可采即不朽，名姓長與日月俱。
乃知天心厚我輩，窮辱不足形悲吁。
夫君擢秀在江左，國小而逼何區區。
科名始得值兵火，金陵坐見成丘墟。
歸朝纔得一贊善，黜降重爲縣大夫。
彰明僻遠在蜀道，又遇妖賊攻成都。
徒行抱印入隴氐，乞食夷落何崎嶇。
歸來朝責作主簿，朱衣暗澹鬢毛疏。
昨朝投我蜀中作，錚然一集如瓊琚。
杜甫奔竄吟不輟，庾信悲哀情有餘。
我逢聖代自多難，謾誇三入承明廬。
近令編綴小畜集，謫官詩什何紛如。
才名官職不兩立，真宰折刻分毫銖。
郎官疏遠既未貴，縣吏禮數不足拘。
相逢且說文章樂，爲君酌酒焚枯魚。